KYK: Simbine maak vir oulaas litte los | Netwerk24
KYK: Simbine maak vir oulaas litte los
Deur Wim Pretorius 03 September 2019 11:42
Akani Simbine het Maandag in Duitsland ná 'n teleurstellende vertoning in die Diamantliga-eindronde in Zürich, Switserland weer op alle silinders gevuur.
Die Suid-Afrikaanse blits het vir die derde keer vanjaar die 100 m onder 10 sekondes gehardloop toe hy silwer gewen het op die Internasionale Stadionfees-byeenkoms wat in Berlyn se beroemde Olimpiese Stadion gehou is.
Sy tyd van 9.99 sekondes was net-net te stadig om Andre De Grasse te klop. Dié Kanadees het voor die skare van nagenoeg 50 000 toeskouers gewen het toe hy Simbine reg voor die wenstreep verbygesteek het. Sy tyd was 9.97.
Akani Simbine (links) en Andre De Grasse (regs) in 'n tweestryd gewikkel op verlede maand se Diamantliga-byeenkoms in Birmingham. Foto: Getty Images
Vir die Suid-Afrikaner sal dit 'n broodnodige hupstoot wees 24 dae voordat die Internasionale Vereniging van Atletiekfederasies (IAAF) se Wêreldkampioenskappe in Doha, Katar, begin.
Dit was sy laaste wedloop voordat hy op 27 September in die uitdunne vir die 100 m sal aantree.
Dié Suid-Afrikaner, wat die Statebondkampioen is, kon verlede week net 'n vyfde plek, in 'n tyd van 10.10, in Zürich behaal.
Die Amerikaner Noah Lyles het die wedloop in 9.98 sekondes gewen.
Simbine sal nou weer moed skep en homself as 'n aanspraakmaker op 'n medalje in Doha beskou.
Hy het juis sy eerste oorwinning in 'n Diamantliga-byeenkoms in Doha behaal. Dit was in 2017 toe hy Asafa Powell van Jamaika, sowel as Justin Gatlin geklop het. Hy was die eerste Suid-Afrikaner wat dié prestasie in die 100 m-wedloop kon behaal.
Simbine het nou al 22 keer in sy loopbaan vinniger as 10 sekondes gehardloop.
* Antonio Alkana kon net 'n sewende plek in die 110-hekkies behaal. Sy tyd was 13.53 sekondes.
Die Olimpiese en wêreldkampioen van Jamaika, Omar McLeod, het met 'n tyd van in 13.07 met die louere weggestap.
In die 5 000 het die SA langasem Dominique Scott 14de geëindig.
Sy het die wedloop in 15:33.44 voltooi, meer as 'n minuut stadiger as die wenner, Daisy Jepkemei van Kenia, wat in 14:51.72 gewen het.